stanford-oval/wikipedia huggingface dataset:
אברהים נסאסרה
פעילות עסקית > קבוצת תמאם

עם גידול מספר החברות והעסקים בבעלותו, ייסד נסאסרה את חברת האם - תמאם יוזמות. קבוצת תמאם היא קבוצה עסקית שהוקמה במטרה לחולל שינוי כלכלי-חברתי בחברה הבדואית בנגב. הקבוצה מקדמת ומקימה מיזמים עסקיים וחברתיים בתחום התעשייה והשירותים, על מנת ליצור הזדמנויות לצמיחה כלכלית של הפרט והקהילה ולהרחבת מעגלי התעסוקה בחברה הבדואית בנגב. בבעלות הקבוצה מצויים מספר חברות ומיזמים שונים בשלבי הקמה. בקבוצה מועסקים, נכון ל-2022 למעלה מ-800 עובדים ועובדות, רובם המוחלט מהחברה הבדואית בנגב וכמחציתן נשים.
בדצמבר 2019 השקיעה קרן השקעות האימפקט ברידג'ס ישראל 14 מיליון ₪ בחברות המזון בקבוצת תמאם ויחד הוקמה 'נזיד אימפקט פוד' המפתחת את תחום המזון בקבוצה ומקדמת מיזמים חדשים בתחום.
פעילות חברתית

בשנים 2013–2015 החזיק נסאסרה בתיק החינוך במועצה המקומית לקייה.
פעילות חברתית > תעסוקת נשים בדואיות

לאורך כל שנות פיתוח המיזמים העסקיים, מלבד יציבות וביסוס כלכלי של המיזמים, לנגד עיניו של נסאסרה עמדה המטרה להעסיק עובדים מהחברה הבדואית בה חי, בדגש על נשים בדואיות.
המיזמים אותם מקים נבחרים בקפידה מתוך שיקולים של אימפקט חברתי בנגב.
פעילות חברתית > מרכז תמר

בשנת 2015 הקים נסאסרה את "מרכז תמר", מרכז העוסק בקידום החינוך בחברה הבדואית בנגב. מרכז תמר, בשיתוף בתי הספר, הרשויות המקומיות ומשרדי הממשלה ותורמים מישראל ומחוצה לה, מפעיל ברחבי הנגב תוכניות שונות שבאות לתקן את הכשל שיש בתחום ההנדסה והמדעים ותחומים נוספים בחינוך בחברה הבדואית. במרכז מקדמים מצוינות ופועלים להשתלבותם של הצעירים באקדמיה ובכלכלה בתחומי ה-STEM. תוכניות המרכז הן אזוריות ומשותפות לתלמידים מרשויות שונות, שהם נדבך משלים והכרחי למאמצים המתקיימים בתוך הרשויות ומערכת החינוך. נכון ל-2022 משתתפים בתוכניות מרכז תמר למעלה מ-1,000 בני ובנות נוער, ממגוון יישובים בדואים מכל רחבי הנגב, וכמו כן בשנת 2022 הוקם בנגב בית ספר על-אזורי לקידום מצוינות במדעים. בית הספר פועל בשיתוף פעולה עם רשת ברנקו וייס, החל מכיתה ט' ועד י"ב.
פעילות חברתית > העסקת אנשים עם צרכים מיוחדים

מספר האנשים עם צרכים מיוחדים בחברה הבדואית בנגב גבוה ביחס לאוכלוסייה הכללית בישראל. עם זאת, כמעט ואין מענים לאוכלוסייה ייחודית זו מעל גיל 21. במסגרת החברות הקיימות בקבוצת תמאם, משולבים אנשים עם צרכים מיוחדים ועובדים יחד עם כלל העובדים בחברות השונות.
פעילות חברתית > "קודרה"- רשת התורמים הערבים

בשנת 2021 הקים נסאסרה יחד עם קבוצת פילנתרופים מהחברה הערבית את 'קודרה' – למען חיזוק ופיתוח החברה הערבית.
השכלה ותארים

נסאסרה סיים תואר שני במדיניות ציבורית בתוכנית המנהלים בבית הספר ע"ש פדרמן למדיניות ציבורית וממשל באוניברסיטה העברית בירושלים.
השתתף במערך מתקדם לפיתוח מנהלים בתעשייה של הפקולטה לניהול באוניברסיטת תל אביב.
ב-2017 לקח חלק בתוכנית מעוז והוא חבר ברשת עמיתי מעוז.
נסאסרה הוא חבר בדירקטוריון קרן אברהם.
ב-2019 הוענק לנסאסרה אות בן-גוריון על יוזמה ועשייה חברתית כלכלית ומחויבות לשינוי פני החברה הישראלית בנגב.
משפחתו

נכון ל-2021, איברהים נסאסרה מתגורר בלקייה. נשוי לנעמה שעוסקת בהוראה ולהם 4 ילדים.
אתרי קבוצת תמאם

תמאם https://tamamgroup.com/he
חברת נזיד http://nazid.co.il/
מרכז תמר http://mtamar.org.il/
המזנון https://hamiznon-nazid.co.il/
נ.א. אפיקים הנדסה בע"מ https://www.na-afikim.com/
Kill 'Em All

Kill 'Em All הוא אלבום האולפן הראשון של להקת מטאליקה. האלבום יצא בשנת 1983 והוא כולל עשרה שירים בסגנון ת'ראש מטאל.
תחילה התכוונו חברי הלהקה לקרוא לאלבום "Metal Up Your Ass", אולם חברת התקליטים לא הסכימה לשם הבוטה ולכן שם האלבום שונה ל"Kill 'Em All" - "להרוג את כולם", כלומר לחסל את כל חברות התקליטים. הקלטת האלבום נמשכה שבועיים בלבד בתקציב מצומצם. תחילה הופצו 1,500 עותקים, אך האלבום זכה להצלחה רבה ונמכרו מעל ל-3 מיליון עותקים שלו בארצות הברית.
לקידום מכירות האלבום החל סבב הופעות "Kill 'Em All for One Tour".
ניתוח מוזיקלי

הסגנון של Kill 'Em All התקרב לת'ראש מטאל טהור ואגרסיבי יותר מאשר אלבומיה הבאים של מטאליקה. המוזיקה של מטאליקה מעולם לא הייתה מהירה יותר, או בעלת אופי אנרגטי - אף על פי שג'יימס הטפילד, סולן הלהקה, פשוט צעק את המילים במקום לשיר אותן.
הנושא של רבים מהשירים הוא הילול המטאל - נושא שלא מופיע כלל בשאר האלבומים של הלהקה - אולם שירים אחרים כבר מתאפיינים בליריקה "כבדה" ורצינית יותר, כדוגמת No Remorse שפותח את מסורת השירים האנטי-מלחמתיים של הלהקה, ו-The Four Horsemen שעוסק בארבעת פרשי האפוקליפסה.
דייב מאסטיין, חבר-לשעבר בלהקה ומקימהּ של הלהקה המצליחה מגאדת', השתתף בכתיבת האלבום אך לא בביצועו. השפעותיו של מאסטיין ניכרות היטב באלבום.
רשימת השירים

מילות השירים נכתבו על ידי ג'יימס הטפילד (למעט היכן שמצוין אחרת).
| מס' | שם | מילים | לחן | משך |
| --- | --- | --- | --- | --- |
| 1. | Hit the Lights  |   | הטפילד, לארס אולריך | 4:17 |
| 2. | The Four Horsemen  |   | הטפילד, אולריך, דייב מאסטיין | 7:08 |
| 3. | Motorbreath  |   | הטפילד | 3:03 |
| 4. | Jump in the Fire  |   | הטפילד, אולריך, מאסטיין | 4:50 |
| 5. | Pulling Teeth ‏(Anesthesia)  | - | קליף ברטון | 3:27 |
| 6. | Whiplash  |   | הטפילד, אולריך | 4:06 |
| מס' | שם | מילים | לחן | משך |
| --- | --- | --- | --- | --- |
| 7. | Phantom Lord  |   | הטפילד, אולריך, מאסטיין | 4:52 |
| 8. | No Remorse  |   | הטפילד, אולריך | 6:24 |
| 9. | Seek & Destroy  |   | הטפילד, אולריך | 6:50 |
| 10. | Metal Militia  |   | הטפילד, אולריך, מאסטיין | 5:11 |
| משך כולל: | משך כולל: | משך כולל: | משך כולל: | 51:20 |
מבצעים

ג'יימס הטפילד - גיטרה ושירה
קירק האמט - גיטרה
לארס אולריך - תופים
קליף ברטון - גיטרה בס
נתוני מכירות

| אזור | תואר | מכירות |
| --- | --- | --- |
| אוסטרליה (ARIA) | 2× פלטינה | 140,000 |
סיכום
| בכל העולם | — | 140,000 |
הרמולד

| --- | --- |

 אב:  אודין 
 אחים:  בלדר, מיילי, וידאר, תור, הוד'ר, בראגי, ואלי 
 
איור של הרמולד משנת 1867.
הרמולד (בנורדית עתיקה: Hermóðr,  רוח מלחמה) הוא אל במיתולוגיה הנורדית, בנו של אודין. לרוב נחשב כשליח האלים.
אדה פרוזאית

הרמולד מופיע באדה הפרוזאית בקטע 49 בספר "ההטעיה של גילבי" (Gylfaginning). בקטע זה נכתב שהאלים היו הרוסים ממותו של בלדר ולא יכלו להגיב עקב יגונם. אחרי שהאלים התאוששו מההלם והיגון העצומים שנבעו ממותו של בלדר, פריג שאלה את האסיר מי ביניהם רוצה "לקבל את כל אהבתה וחסדה" על ידי רכיבה להלהיים. על מי שהסכים היה להציע להל כופר בתמורה לחזרתו של בלדר לאסגארד. הרמולד הסכים ללכת ויצא עם סלייפניר בדרכו להלהיים.
הרמולד רכב על הסוס של אודין במשך 9 לילות דרך החושך המוחלט בעמקים עד שהגיע לגשר המוזהב של נהר Gjöll שנשמר על ידי מודגוד. מודגוד סיפרה להרמולד שבלדר כבר עבר את הגשר. אחרי שהרמולד הגיע לשער הלהיים, הוא ירד מגב סלייפניר, הידק את חגורתו של סלייפניר וכשהוא רוכב שוב, זירז את סוסו כדי שסלייפניר יוכל לקפוץ מעל השער של הלהיים. כאשר הגיע הרמולד להיכלה של הל ראה את בלדר יושב בכיסא המכובד ביותר. הרמולד התחנן להל שתשחרר את בלדר, כשהוא מזכיר את הצער הגדול בקרב האייסיר על אובדן בלדר. עקב דבריו, הל הודיעה כי בלדר ישוחרר רק אם כל הדברים, החיים והמתים, יבכו על אובדן בלדר.
בלדר נתן להרמולד את הטבעת דראופניר שנשרפה איתו במדורה, כדי להחזירה לאודין. ננה, אשתו של בלדר, שהייתה איתו בהלהיים, נתנה להרמולד חלוק פשתן שימסר לפריג עם מתנות נוספות ולפולה טבעת. הרמולד חזר לאסגארד עם המסר שניתן לו והחפצים לאלים.
הרמולד נקרא "בנו" של אודין ברוב כתבי היד, ואילו בגרסת קודקס רגיוס, שבדרך כלל נחשב כתב היד הטוב ביותר, הרמולד נקרא נער, אשר בהקשר זה סביר שהכוונה "משרתו של אודין". עם זאת הרמולד בקטע מאוחר יותר נקרא אחיו של בלדר.
הרמולד נתפס כדמות נאמנה לאלים ובעיקר לאביו – לאודין, ולאחיו – בלדר.
יחסיו עם אלים אחרים מתאפיינים בעיקר במסירותו למשפחה ולמשימה .
המסע שלו לשחרור בלדר משקף את נאמנותו כלפי אחיו והאייסיר, קבוצת האלים העיקרית במיתולוגיה הנורדית.
עם זאת, לא מופיעים אזכורים רבים ליחסיו האישיים עם אלים אחרים מחוץ לסיפור זה, אך נאמנותו למשפחה מעידה על כך שהיה דמות מכובדת במיתולוגיה.
תפקידו המרכזי במיתולוגיה הוא כשליח אלים, והמשימה המוכרת ביותר שלו היא המסע אל הל כדי לנסות לשחרר בלדר. אין הרבה סיפורים אחרים על תפקידיו, מה שמרמז שהוא לא היה דמות ראשית ברוב המיתוסים הנורדיים, אלא אחת שנקראה לפעולה במצבים חשובים ומיוחדים .
תפקידו כשליח ותיאורים נוספים על יכולותיו להיכנס לעולם המתים מבליטים את חשיבותו כשחקן חיוני במשימות מסובכות.
אדה פואטית

השם "הרמולד" מתייחס לגיבור בן תמותה באדה פואטית, הפואמה של הינדלה (בית שני):
| --- | --- |
את החסד של המנהיג: אנו מבקשים למצוא
לתומכיו זהב: הוא שמח לתת
להרמולד הוא נתן: הגה ספינה ומעיל משוריין
ולסיגמונד הוא נתן: חרב כמתנה
Bicycle Race

| --- | --- |
עטיפת הסינגל בממלכה המאוחדת
עטיפת הסינגל בממלכה המאוחדת
 סינגל בביצוע קווין
 מתוך האלבום Jazz
 יצא לאור:  13 באוקטובר 1978
 תאריך הקלטה:  יוני-יולי 1978
 סוגה:  רוק
 שפה:  אנגלית 
 אורך:  3:01
 חברת תקליטים:  EMI (באנגליה) • אלקטרה רקורדס (בארצות הברית)
 כתיבה:  פרדי מרקיורי
 לחן:  פרדי מרקיורי 
 הפקה:  קווין ורוי תומאס בייקר
 
"Bicycle Race" (בעברית: "מרוץ אופניים") הוא שיר של להקת הרוק הבריטית קווין, כחלק מאלבומם Jazz (אלבום) משנת 1978, אשר נכתב על ידי פרדי מרקיורי. הוא שוחרר כאיי-סייד כפול ביחד עם השיר "Fat Bottomed Girls", והגיע למקום ה-11 במצעד הסינגלים הבריטי ולמקום ה-24 במצעד הבילבורד הוט 100 בארצות הברית. השיר גם נכלל באלבום האוסף של הלהקה משנת 1981, Greatest Hits. השיר בולט בקליפ שלו שבו מוצג מרוץ אופניים עם נשים עירומות באצטדיון ווימבלדון.
הקליפ השנוי במחלוקת נערך או אפילו נאסר במספר מדינות. השיר עצמו הופיע במדיות שונות עם נושא אופניים.
הלחנת השיר

השיר נכתב על ידי פרדי מרקיורי שקיבל השראה מצפייה בשלב ה-18 בטור דה פראנס של שנת 1978 שחלף במונטרה, שם הלהקה הקליטה את אלבומם Jazz באולפני מאונטיין. השיר מתחיל עם מקהלה ללא ליווי של כלי נגינה. המקהלה מלווה על ידי 2 בתים המחוברים בגשר, שניהם ואחריהם פזמון. בסביבות אמצע השיר מתנגן סולו עם פעמוני אופניים רבים. לשיר התקדמות אקורד יוצאת דופן עם מודולציות רבות, שינוי מטר (3–4 בגשר), והרמוניות ווקאליות וגיטרה מרובות רצועות.
קבלת השיר

המגזין קאש בוקס כינה את השיר כ"מחווה תיאטרלית מפנקת לרכיבה על אופניים.". המגזין רקורד וורלד אמר שהוא משלב "מילים והרמוניות יצירתיות" עם קלאסה.
מילות השיר

מילות השיר אקטואליות לתקופה בה נכתב ושוחרר השיר ומכילות התייחסויות חברתיות, פוליטיות ותרבות פופ כמו דת, מלחמת וייטנאם, פרשת ווטרגייט, קוקאין, וכמו כן גם דמויות בדיוניות כמו פיטר פן, המפלצת של פרנקנשטיין ו- סופרמן והסרטים מלתעות (סרט) ומלחמת הכוכבים. בריאן מיי אמר שהשיר לא היה דיוקן אוטוביוגרפי של פרדי מרקיורי ושמרקיורי לא נהנה במיוחד לרכוב על אופניים, והוא גם ציין כי למרות המילים "I don't like Star Wars" ("אני לא אוהב את מלחמת הכוכבים") מרקיורי היה מעריץ של מלחמת הכוכבים. בשיר גם ישנה התייחסות לשירם "Fat Bottomed Girls" מהאלבום עם השורה "fat bottomed girls, they'll be riding today". הוא גם החזיר עם השורה "Get on your bikes and ride!". שני השירים שוחררו יחד כסינגל A side כפול.
הקליפ

קדימון הקליפ, בביומו של דניס דה וואלאנס, הציג 65 נשים עירומות שכולן דוגמניות מקצועיות, ומירוץ אופניים באצטדיון ווימבלדון גרייהאונד בדרום מערב לונדון. הלהקה שכרה את האצטדיון וכמה עשרות אופניים ליום אחד לצילומי הסצנה; עם זאת, כאשר החברה המשכירה נודעה לאופן השימוש באופניים שלהם, הם ביקשו מהלהקה לרכוש את כל מושבי האופניים. הקליפ המקורי השתמש באפקטים מיוחדים כדי להסתיר את העירום. עם זאת, בשל העירום הסרטון מוגבל בגיל לצפייה ביוטיוב ואף נאסר לצפייה במספר מדינות, ביניהן בסין.
הפצת השיר

השיר שוחרר כסינגל והוא נכלל גם באלבומים ובמארזי התקליטים הבאים: Queen, Bohemian Rhapsody, 15 of The Best, Queen Live In Concert, ו-The Singles Collection Volume 1. השיר הופץ ברובו ב-1978 על גבי תקליט ויניל יחד עם "Fat Bottomed Girls" כ־b-side בחברת התקליטים EMI. בארגנטינה, השירים תורגמו כ-"Carrera de Bicicletas" ו-"Chicas Gordas" בהתאמה. התוויות שונו לפפיטה בהונגריה ולאלקטרה בארצות הברית, קנדה, אוסטרליה, ניו זילנד ויפן. הגרסה הפולנית יצאה תחת "Tonpress" כמו גם Spread Your Wings או שום דבר ב־B-side. גם תקליטים של 7 אינץ' ו-12 אינץ' הונפקו בארצות הברית; שם הופיע השיר גם ב-1979 כבי-סייד של השיר Crazy Little Thing Called Love. כמעט בכל המדינות, העטיפות כללו תמונה מאחור של אישה עירומה על אופני מרוץ, עם ביקיני אדום מצויר מעל התמונה המקורית. חזייה הוספה לכריכות שיצאו בארצות הברית.
קרדיטים

פרדי מרקיורי - שירה וקולות רקע, פסנתר ופעמוני אופניים
בריאן מיי - גיטרה חשמלית, קולות רקע ופעמוני אופניים
רוג'ר טיילור - תופים, קולות רקע ופעמוני אופניים
ג'ון דיקון - גיטרה בס ופעמוני אופניים
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטריה | Ö3 אוסטריה טופ 40‏ | 21 |  |
|  אוסטרליה | מצעד הסינגלים האוסטרלי | 28 |  |
|  אירלנד | מצעד הסינגלים האירי | 10 |  |
|  ארצות הברית | בילבורד הוט 100 | 24 |  |
|  גרמניה | GfK – טופ 100 | 27 |  |
|  הולנד | מצעד 40 הסינגלים ההולנדיים | 5 |  |
|  הממלכה המאוחדת | מצעד הסינגלים הבריטי | 11 |  |
|  נורווגיה | VG-lista | 7 |  |
|  ניו זילנד | המצעד הניו זילנדי הרשמי | 20 |  |
|  פורטוגל | מצעד הסינגלים הפורטוגזי | 9 |  |
|  פלנדריה | אולטראטופ 50 | 15 |  |
|  צרפת | SNEP | 7 |  |
שק של עצמות

| --- | --- |

 מידע כללי
 מאת:  סטיבן קינג 
 שפת המקור:  אנגלית 
 סוגה:  ספר מתח
 מקום התרחשות:  דרי 
 הוצאה
 הוצאה:  צ'ארלס סקריבנר ובניו 
 תאריך הוצאה:  1998 
 הוצאה בעברית
 הוצאה:  מודן
 תאריך:  1998
 תרגום:  מיכאל אביב
 מספר עמודים:  543
 פרסים
 פרס ברם סטוקר לרומן (1998)  פרס אוגוסט דרלת' (1999)  פרס לוקוס לפנטזיה אפלה/רומן אימה (1999) 
 קישורים חיצוניים
 הספרייה הלאומית:  001831639
 
שק של עצמות (באנגלית: Bag of Bones) הוא ספר מתח מאת סטיבן קינג, שיצא לאור בשנת 1998 ותורגם לעברית בשנת 1998. זכויות ההסרטה של הספר נמכרו לחברת MGM, אך הוא טרם יצא לאקרנים. עם זאת, ב-2012 הופק עיבוד טלוויזיוני בכיכובו של פירס ברוסנאן.
תקציר העלילה

עלילת הספר סובבת סביב ניסיונו של מייקל נונאן, סופר מוצלח, לשבור את מחסום הכתיבה שלו שנגרם עקב מותה הפתאומי של אשתו. במקביל לעימותו של נונאן עם המשבר הפנימי שהוא חווה, חל גם עימות בינו לבין המיליארדר מקס דאוור, נציג הרוע התורן של קינג, שהשתלט על העיירה הקטנה אליה פרש נונאן במצוקתו.
Now I'm Here

| --- | --- |

 סינגל בביצוע קווין
 מתוך האלבום Sheer Heart Attack
 יצא לאור:  1974
 סוגה:  הארד רוק
 שפה:  אנגלית 
 אורך:  4:12
 חברת תקליטים:  EMI (אלקטרה רקורדס ביפן)
 כתיבה:  בריאן מיי
 לחן:  בריאן מיי 
 הפקה:  קווין, רוי תומאס בייקר
 
"Now I'm Here" (בעברית: "עכשיו אני כאן") הוא שיר של להקת הרוק קווין. השיר נכתב על ידי גיטריסט הלהקה בריאן מיי והיה השיר השישי מאלבומם Sheer Heart Attack משנת 1974. השיר ידוע בריף הקשה וההרמוניות הווקאליות שלו. באנגליה, השיר הגיע למקום ה-11 במצעדים כאשר יצא כסינגל ב-1975. השיר היה אחד המועדפים על הלהקה בהופעות החיות, ובוצע כמעט בכל הופעה חיה מסוף שנת 1974 ועד שנת 1986
פרטים אודות השיר

השיר מתבסס על חוויותיו הטובות של בריאן מיי מסיבוב ההופעות של קווין בארצות הברית מוקדם יותר בשנת 1974. מוט דה הופל, שבהם קווין תמכה, הוזכרו בשיר בשורה: "Down in the city, just Hoople and me."
השיר גם הופיע באלבומם משנת 1981 Greatest Hits ובאלבום האוסף Queen Rocks משנת 1997. במרץ 2005, כתב העת Q הציב את השיר במקום ה-33 ברשימת 100 רצועות הגיטרה הגדולות ביותר.
ביצוע בהופעות חיות

"Now I'm Here" היה חלק קבוע מסט השירים של הלהקה בהופעות החיות שלהם מ-1974 ועד ה"Magic Tour" משנת 1986 (שהיה גם סיבוב ההופעות האחרון של הלהקה). הוא בוצע לראשונה בסיבוב ההופעות Sheer Heart Attack Tour במנצ'סטר ב-30 באוקטובר 1974. בטור הופעות זה, נראה מרקיורי שר את השורה "Now I'm here" בצד אחד של הבמה בין החושך והקרח היבש, ומספר רגעים מאוחר יותר בשורה "Now I'm there", הוא היה "מופיע" בצד השני של הבמה, כאשליה שנוצרה על ידי איש במה לבוש זהה לפרדי. בהערות באלבום Live Killers נכתב כי השיר נעלם מסט השירים לזמן מה, אך הוצג לאחרונה מחדש. השיר עוצב מחדש כדי לאפשר למרקיורי ליצור אינטראקציה עם הקהל ב"קריאה ותגובה" לשיר יחד. לא ברור מתי השיר ירד ולכמה זמן.
בריאן מיי המשיך לבצע את השיר לבדו כאמן סולו לאחר מותו של מרקיורי בשנת 1991. במופע המחווה לפרדי מרקיורי ב-1992, הצטרף מיי לדף לפרד על הבמה על מנת לבצע את השיר, שהיווה כצד ב' לשירם של דף לפרד "Tonight", וגם הגיע למהדורת הדלוקס שלהם ב-Adrenalize. השיר גם היה השיר הפותח של הלגים האמריקאיים, האסיתיים והאוסטרלים מסיבוב ההופעות של קווין+אדם למברט מהשנים 2014–2015.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  גרמניה המערבית | GfK – טופ 100 | 25 |  |
|  הולנד | מצעד 100 הסינגלים ההולנדיים | 29 |  |
|  הממלכה המאוחדת | מצעד הסינגלים הבריטי | 11 |  |
קרדיטים

פרדי מרקיורי - שירה וקולות רקע, אורגן האמונד
בריאן מיי - גיטרה חשמלית, פסנתר וקולות רקע
רוג'ר טיילור - תופים, כלי הקשה וקולות רקע
ג'ון דיקון - גיטרה בס
החצי האפל

| --- | --- |

 מידע כללי
 מאת:  סטיבן קינג
 שפת המקור:  אנגלית
 סוגה:  ספר אימה
 מקום התרחשות:  מיין 
 הוצאה
 הוצאה:  הוצאת וייקניג 
 תאריך הוצאה:  1989
 מספר עמודים:  448
 הוצאה בעברית
 הוצאה:  הוצאת מודן
 תאריך:  1993
 תרגום:  מיכאל אביב
 קישורים חיצוניים
 הספרייה הלאומית:  001269129
 
החצי האפל (באנגלית: The Dark Half), ספר אימה של סטיבן קינג שפורסם באנגלית ב-1989.
הספר הוסרט ב-1993. בישראל שודרה סדרת טלוויזיה "החצי האפל" בערוץ 3 שהוא בעצם "האזור המת" (The Dead Zone) למרות שאין לזה שום קשר לספר עצמו, אבל זה גם מבוסס על ספרו האחר של סטיבן קינג עם אותו שם.
תקציר העלילה

בספר מסופר על ט'אד בימונט, סופר בן 39 אשר קובר את הזהות הכפולה שלו, ג'ורג' סטארק, שם עט שבו השתמש כאשר כתב ספרים בדיוניים אפלים יותר ממה שהיה מעז תחת שמו הוא. 

הוא אפילו מביים קבורת דמה של ג'ורג' לטובת העיתונות.
כאשר תושב מקומי נהרג, העדויות מובילות את השריף אלאן פנגבורן לקברו של ג'ורג' והוא מתחיל לחשוד בט'אד ברצח. באותו זמן, ט'אד מתחיל לחוות הזיות של דרורים עפים, הזיות שלא חווה כבר 23 שנים, מאז שעבר ניתוח מוח. בעוד שרשרת הרציחות המזוויעה נמשכת, מישהו המתיימר להיות ג'ורג' סטארק מתחיל להתקשר לט'אד. ט'אד חושש לביטחון משפחתו ופנגבורן לא מצליח להחליט האם ט'אד הוא אכן הרוצח. במהלך העלילה חושף ט'אד את הקשר הקיים בין הזהות האחרת שלו, שבשמה הוא כותב רבי מכר אלימים, ובין הזהות היומיומית הרגילה שלו.
ישנם קווי דמיון רבים בין חייו הפרטיים של קינג, אשר בשנת 1985 כאשר הוא בן 39 חשף את שם העט שלו ריצ'רד בקמן.
אירוויזיון 1977

| --- | --- |

 מספר התחרות:  22
 גמר:  7 במאי 1977
 מנחים:  אנג'לה ריפון
 רשת השידור המפיקה:  הממלכה המאוחדת BBC
 מיקום האירוע:  הממלכה המאוחדת מרכז הכנסים ומבלי, לונדון, הממלכה המאוחדת
 השיר הזוכה:  צרפת צרפת – "L'oiseau et l'enfant" ("הציפור והילד"), מארי מרים
 שיטת הניקוד:  כל מדינה מעניקה 1 - 8, 10 ו-12 נקודות לעשרת השירים האהובים עליה (דרך חברי שופטים).
 מספר משתתפות:  18
 מדינות שמשתתפות לראשונה:  אין
 מדינות שחוזרות לאחר פרישה:  שוודיה שוודיה
 מדינות שפרשו מהתחרות:  יוגוסלביה יוגוסלביה 
 סיימו עם 0 נקודות:  אין
 המדינות המשתתפות
 
   המדינות המשתתפות  מדינות שהשתתפו בעבר אך לא השנה
 → אירוויזיון 1976 אירוויזיון 1978 ← 
 
תחרות האירוויזיון של 1977, התחרות ה-22, נערכה ב-7 במאי 1977 בלונדון, בריטניה. את התחרות הנחתה אנג'לה ריפון והמנצחת הייתה צרפת, אותה ייצגה הזמרת מארי מרים עם השיר "L'oiseau et l'enfant" (הציפור והילד).
ניצחון זה היה ניצחונה החמישי של צרפת, מה שהפך אותה למדינה בעלת מספר הזכיות הגדול ביותר באירוויזיון. שיא זה הושווה על ידי לוקסמבורג באירוויזיון 1983, על ידי בריטניה באירוויזיון 1997 ועל ידי אירלנד באירוויזיון 1993. באירוויזיון 1994 שברה אירלנד את שיאה של צרפת עם שש זכיות.
כלל השפה - הקובע כי מותר לכל מדינה לשיר רק בשפתה - הוחזר בתחרות זו, ארבע שנים לאחר שבוטל ב-1973. אולם איגוד השידור האירופי אישר לגרמניה ולבלגיה לשיר באנגלית מכיוון שהן בחרו את שיריהן קודם להחזרת הכלל.
שידור התחרות תוכנן במקור ל-2 באפריל, אך נדחה בשל שביתת הצלמים והטכנאים ב-BBC. בנוסף על כך, התכוונה תוניסיה להשתתף בתחרות, בפעם הראשונה בתולדותיה, אולם חזרה בה.
תוצאות

| סדר | מדינה | שם המבצע | שם השיר בעברית | שם השיר בשפת המקור | שפה | מיקום | ניקוד |
| --- | --- | --- | --- | --- | --- | --- | --- |

| 1 | אירלנד אירלנד | הסווארביגס ועוד 2 | זה נחמד להתאהב שוב | It's Nice To Be In Love Again | אנגלית | 3 | 119 |
| 2 | מונקו מונקו | מישל טור | צרפתייה אחת קטנה | Une Petite Francaise | צרפתית | 4 | 96 |
| 3 | הולנד הולנד | הדי לסטר | הקרוסלה | De Mallemolen | הולנדית | 12 | 35 |
| 4 | אוסטריה אוסטריה | שמטרלינגה | בום בום בומרנג | Boom Boom Boomerang | אנגלית וגרמנית | 17 | 11 |
| 5 | נורווגיה נורווגיה | אניטה סקורגן | קזנובה | Casanova | נורווגית | 14 | 18 |
| 6 | גרמניה המערבית גרמניה המערבית | Silver Convention | טלגרם | Telegram | אנגלית | 8 | 55 |
| 7 | לוקסמבורג לוקסמבורג | אן מארי B | אחינו יעקב | Frere Jacques | צרפתית | 16 | 17 |
| 8 | פורטוגל פורטוגל | החברים שלנו | פורטוגל בלב שלי | Portugal No Caracao | פורטוגזית | 14 | 18 |

| 9 | הממלכה המאוחדת בריטניה | לינזי דה פול ומייק מורן | נקודת שפל | Rock Bottom (אנ') | אנגלית | 2 | 121 |
| 10 | יוון יוון | פסקליס, מריאנה, רוברט ובסי | שיעור מוזיקה | Μάθημα σολφέζ | יוונית | 5 | 92 |
| 11 | ישראל ישראל | אילנית | אהבה היא שיר לשניים | — | עברית | 11 | 50 |
| 12 | שווייץ שווייץ | פפה ליאונרד | גברת שווייצרית | Swiss Lady | גרמנית | 6 | 71 |

| 13 | שוודיה שוודיה | פורבס | חיפושיות | Beatles | שוודית | 18 | 2 |
| 14 | ספרד (1945-1977) ספרד | מיקי | למד אותי לשיר | Enséñame a cantar | ספרדית | 9 | 52 |
| 15 | איטליה איטליה | מיה מרטיני | חופשייה | Libera | איטלקית | 13 | 33 |
| 16 | פינלנד פינלנד | מוניקה אספלונד | לפלנד | Lapponia | פינית | 10 | 51 |
| 17 | בלגיה בלגיה | חלומות אקספרס | מיליון ב-1,2,3 | A Million in 1,2,3 | אנגלית | 7 | 69 |
| 18 | צרפת צרפת | מארי מרים | הציפור והילד | L'oiseau et l'enfant | צרפתית | 1 | 136 |
מבצעים חוזרים בתחרות

| 0 | 1 | 2 |
| --- | --- | --- |
| מבצע | מדינה | שנים קודמות |
| מישל טור | מונקו מונקו | 1966 כנציגת לוקסמבורג (מקום 10) |
| פטרישיה, ביאנקה וסטלה מייסן (חלק מההרכב "Dream Express") | בלגיה בלגיה | 1970 כנציגות הולנד (מקום 7) (חלק מההרכב "Hearts of Soul") |
| ביאטריקס נוידלינגר וגונטר גרולרכר (חלק מההרכב "Schmetterlinge") | אוסטריה אוסטריה | 1972 (מקום 5) (חלק מההרכב "Milestones") |
| אילנית | ישראל ישראל | 1973 (מקום 4) |
| פרננדו טורדו (חלק מההרכב "Os Amigos") | פורטוגל פורטוגל | 1973 (מקום 10) |
| פאולו דה קרבאליו (חלק מההרכב "Os Amigos") | פורטוגל פורטוגל | 1974 (מקום 14) |
| The Swarbriggs | אירלנד אירלנד | 1975 (מקום 9) |
ישראל באירוויזיון 1977

ישראל שלחה את אילנית לייצג אותה בתחרות עם השיר "אהבה היא שיר לשניים", שכתבה עדנה פלג והלחין אלדד שרים. הייתה זו הופעתה השנייה של אילנית בתחרות, לאחר שהשתתפה באירוויזיון 1973. שירה הגיע למקום האחד עשר.
You're My Best Friend

"You're My Best Friend" הוא שיר של להקת הרוק הבריטית קווין, שנכתב על ידי נגן הבס של הלהקה, ג'ון דיקון, שכתב אותו לאשתו. הוא נכלל תחילה באלבום משנת 1975 "A Night At The Opera", ולאחר מכן יצא כסינגל. השיר הופיע גם באלבום Live Killers (1979), ובאלבומי האוסף Greatest Hits (1981) ,Absolute Greatest (2009) ו-Queen Forever (2014).
השיר הגיע למקום השביעי במצעדי הסינגלים של בריטניה ומספר 16 במצעדי ההבילבורד הוט 100 של ארצות הברית. השיר זכה בתואר פלטינה על ידי ה־RIAA בארצות הברית עם למעלה ממיליון עותקים שנמכרו. השיר הופיע מאז בטלוויזיה, בקולנוע ובמדיות אחרות, כמו משפחת סימפסון ואיש משפחה.
היסטורית השיר

דיקון כתב את השיר לאשתו ורוניקה טסלף. בשיר זה הוא מנגן בפסנתר חשמלי בנוסף לגיטרה בס. במהלך הופעות חיות הלהקה השתמשה בפסנתר כנף ולא בפסנתר חשמלי, והוא מושר על ידי פרדי מרקיורי, ואילו דיקון ניגן בגיטרה בס בדיוק כמו בהקלטה המקורית. השיר מבוצע בהופעות על ידי הלהקה מסיבוב ההופעות 1976 עד סוף סיבוב ההופעות של The Game בשנת 1980. לאחר מכן הוא לא היה בהופעות ולא יושמע שוב בשידור חי עד לאחר מותו של מרקורי.
קרדיטים

פרדי מרקורי: שירה עיקרית, ליווי, פסנתר כנף (בהופעות)
בריאן מיי: גיטרות, ליווי
רוג'ר טיילור: תופים, ליווי
ג'ון דיקון: פסנתר חשמלי, גיטרה בס
וידאו קליפ

בקליפ רואים את חברי הלהקה באולם ענק שמוקף באלפי נרות, כולל נברשת התלויה מהתקרה. הווידאו צולם בקיץ 1976. בקליפ רואים את ג'ון דיקון מנגן על פסנתר כנף, אף על פי שבהקלטה הוא מנגן על פסנתר אלקטרוני.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטרליה | מצעד הסינגלים האוסטרלי | 35 |  |
|  אירלנד | מצעד הסינגלים האירי | 3 |  |
|  ארצות הברית | בילבורד הוט 100 | 16 |  |
|  ארצות הברית | קאש בוקס טופ 100 | 9 |  |
|  הולנד | מצעד 40 הסינגלים ההולנדיים | 9 |  |
|  הממלכה המאוחדת | מצעד הסינגלים הבריטי | 7 |  |
|  יפן | יפן הוט 100 | 90 |  |
|  קנדה | קנדה הוט 100 | 2 |  |
צילום תת-מימי

צילום תת-מימי של צב ים במימי מלזיה
צילום תת-מימי (באנגלית: Underwater photography) הוא צילום הנעשה מתחת לפני המים. בדרך כלל מבצעים צילום תת-מימי תוך כדי צלילה, אך ניתן לעשות זאת גם תוך כדי שחייה, צלילה בגובה המים תוך היעזרות בשנורקל  או צלילה חופשית. צילום תת-מימי נחשב לתחום מאתגר במיוחד של הצילום, שכן הוא דורש ציוד מיוחד ושימוש בטכניקות מתקדמות על מנת להגיע להישגים טובים. בעלי חיים, כגון דגים ויונקים ימיים, הם הנושאים הנפוצים ביותר בצילום תת-מימי, אך ניתן גם לצלם ספינות טרופות, מערכות של מערות תת-מימיות, נופים תת-מימיים או צוללים אחרים.
תהליך יצירת סרטי וידאו מתחת למים הוא תחום נפרד המתמקד בצילום רצפים של תמונות וצלילים מתחת למים במסגרת צלילה ספורטיבית או במסגרת הפקת סרטים תיעודיים או הפקת סרטי קולנוע.